# **מכירת חמץ – תש"פ**

לאור המצב בו אנו נמצאים נשתדל בכל יכולתנו לבצע את השליחות למכירת חמץ בצורה היעילה ביותר והמועדפת מבחינה הלכתית אך ללא מפגשים אחד עם השני.

אשלח באימייל של המושב את הטופס למכירת החמץ. כל אחד ידפיס אותו וימלא את הפרטים הנדרשים.

את הטופס המלא יש לשים בקופסאות שיהיו לצורך זה בחצר הבתים של גבאי בתי הכנסת לפי הרשימה שבהמשך. אין כל משמעות היכן כל אחד שם את הטופס החתום.

להזכירכם, ישנם 2 סוגי טפסים:

טופס אחד שפותח במילים **"אני\_\_\_\_\_\_\_\_\_\_הח"מ נותן רשות"** שהחותם ממלא את שמו וכתובתו ובזה ממנה אותי שליח למכירת החמץ.

טופס שני שפותח במילים "**אני הח"מ שלוחו של**\_\_\_\_\_\_\_" .

טופס זה מיועד לאדם שבקש מכם למכור עבורו את החמץ ואז יש למלא את השם שלו בטופס שממנה אותי למכור את החמץ.

**בקשה מיוחדת**:

מי שיש לו שכנים\הורים\חברים שאין להם מחשב או אימייל בבקשה שידפיס עוד מספר עותקים של טפסי מכירת חמץ, יתקשר אליהם ויגיד להם שימנו אותו שליח למכירת החמץ. לאחר הסכמתם, תמלאו את שמם בטופס מכירת חמץ שמתחיל במילים **"אני הח"מ שליח של\_\_\_\_\_\_\_"**.

את הטפסים המלאים בבקשה לשים בקופסאות המיועדות לכך **בחצר הבית** של המשפחות הבאות:

1. יעקובי צפריר
2. קובי צאיג
3. ניר הזנשפרונג
4. אשר גואטה
5. שמריה מדר
6. אייל אדמוני
7. גיורא חסן
8. איציק גואטה
9. אילן נגר
10. דרור טואינה
11. שמעון סיבוני

**מכירת חמץ גמור**

השנה, שאנשים רבים קנו מצרכים בבהלת תחילת המגיפה ומדובר לעיתים בכמויות נכבדות שאי אפשר לגמור עד פסח, אפשר בהחלט לשמור את כל החמץ ולמכור אותו לגוי בתנאי שהחמץ יהיה במקום מוגדר ומוצנע ומסומן בצורה ברורה – **"חמץ מכור לגוי".**

תנאי נוסף שהמוכר יחשוב בליבו שזו מכירה אמיתית וגמורה שאם בפסח הגוי ירצה לקחת את החמץ שלו (כמובן תמורת גמר התשלום) המוכר יסכים לכך.

כמו כן, יש לסמן את הארון שמניחים בו את כלי החמץ – ולכתוב "מכור לגוי".

יש שיגידו שישנן דרכים יותר קלות למכירת החמץ. אולם, כאשר מוכרים חמץ גמור יש להקפיד יותר שלא נעבור על "בל ייראה ובל יימצא". הדרך שאנו עושים היא לכתחילה וללא פקפוקים. מדובר באיסור חמץ דאורייתא ואיני רוצה לעשות תהליך שהוא בדיעבד. עם קצת טירחה נקיים את המכירה בהלכתה.

בע"ה ובל"נ ביום שלישי י"ג ניסן ערב פסח בשעה 20.00 – אאסוף מכל הגבאים את הטפסים שיכינו אותם בעבורי בפתח חצר בתיהם.

# **קמחא דפסחא**

שמחת החג היא בראש ובראשונה לדאוג למשפחות שאין להם יכולת לקנות את כל צרכי החג ובמיוחד בימים אלו שחלק מהאנשים קופחה פרנסתם.

לכן את כספי "קמחא דפסחא" יש לתת לקופת גמ"ח טירת יהודה.

ועדת הגמ"ח פועלת בצורה מסודרת לפי רשימות והם יודעים למי להעביר את המוצרים.

בוועדת הגמ"ח נמצאת אביבה חג'ג' שמרכזת את רשימת המשפחות הזקוקות לסיוע, ובקופת הגמ"ח – שיש להעביר אליהם את הכסף, אחראיים - אייל דה-פאו, שחל פלח, וחנן שניידר.

#

# **הגעלת כלים**

הגעלת כלים תתקיים בע"ה ביום ראשון י"א ניסן בין השעות 15.00 – 19.00 **ליד האסם**.

היות שההתקהלות אסורה ומותר רק לאדם אחד להגיע, הכפלתי את זמן ההגעלה והיא תימשך גם לפי הצורך. **ההגעה למתחם ההגעלה תהיה לאחר תיאום טלפוני איתי או עם שמעון.**

מתקשרים החל משעה 15.00 ושואלים אם אפשר להגיע.

בע"ה ובל"נ נמשיך להגעיל את הכלים גם לאחר השעה 19.00 אם נראה שיש ביקוש.

# **תמצית דיני הגעלת כלים**

* כלי שרוצים להגעילו, אין להשתמש בו 24 שעות קודם לכן.
* כלי שמיועד להגעלה יש להכינו להגעלה **על ידי ניקוי יסודי**. חייבים לנקות את הכלי היטב **היטב מכל ליכלוך דבוק, מכתמי חלודה, כתמי שמן ונקודות שחורות**. יש לפרקו במקום שאפשר, ובמיוחד יש לפרק את הידיות ולנקות תחתיהן היטב.
* אי אפשר להגעיל תבניות אפיה בשום אופן. יש להשתמש בתבנית חדשה או בתבנית חד פעמית כשרה לפסח.
* רשת שנמצאת בתוך התנור אפשר לכסות אותה בנייר כסף סביב סביב לאחר שניקו אותה היטב עם חומר חזק.
* אי אפשר להגעיל מחבת שהשתמשו בה לטיגון.
* כלי זכוכית: לדעת ה"בית יוסף" - מספיק שטיפה וניקוי יסודיים, לדעת הרמ"א – יש לשרות במים 3 פעמים 24 שעות. כל פעם להחליף את המים ובס"ה 72 שעות. אין להחליף מים בשבת.
* כלי זכוכית כגון "פיירקס" או "דורלקס" שמבשלים בהם - אפשר להגעיל.
* כלי חרסינה אי אפשר להכשיר לפסח ויש להצניעם בארון.
* גביע קידוש כיוון שמשתמשים בו תדיר בארוחות חמץ, החמירו להגעילו למרות שעיקר שימושו בצונן.
* חצובות של הגז לנקות היטב משאריות לכלוך, להדליק את הגז במשך 20 דקות באש הגבוהה ביותר ולצפות בנייר כסף.

# **תענית בכורות**

מסכת אבות היא גם מסכת שאפשר לעשות עליה סיום.

אשר על כן, מי שהוא בכור או שהוא לא בכור אבל בנו בכור - ילמד החל מהיום מסכת אבות המכונה "פרקי אבות" שנוהגים לומר אותה בקיץ לאחר תפילת מנחה של שבת.

את המסכת יש לסיים בערב פסח לאחר שיתפלל שחרית.

על סמך סיום זה יכול לעשות סעודת "סיום מסכת" ולאכול כאוות נפשו.

מי שקשה לו מאוד ללמוד או לקרא את כל המסכת – שילמד פרק אחד בלבד וגם על זה אפשר לעשות סיום.

.